Gáspár Sára

**MA ÉJJEL A KERTBEN ALSZOM**

egyfelvonásos

LENKE (Húszéves lány)

JAKAB (Harmincéves férfi)

ILDIKÓ (Lenke édesanyja)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*I.*

*Zsúfolt budapesti lakás szobája. Lenke a telefonja selfie kamerájában sminkeli magát, egy előre megbeszélt videóhívásra készül.*

*Az íróasztali előtt Jakab ül, a számítógépen hirtelen felvillan a Skype bejövő hívása, Ildikó az.*

LENKE Nyomd ki.

JAKAB Kezét csókolom, mi újság?

ILDIKÓ Halló! Itt vagytok?

JAKAB Én itt.

ILDIKÓ Látlak, szia drága, hogy vagytok? Nem akartok lejönni hozzánk? A kolléganőm hallotta, hogy le fogják zárni a fővárost. A férje a minisztériumban dolgozik, nekik már megsúgták.

JAKAB Felelőtlen lenne most mozgolódni, csak odavinnénk a vírust. Magukra a legveszélyesebb, biztos hallotta… Jól vagyunk így most, vigyázok én Lenkére.

ILDIKÓ Na jó, meglátjuk. Lencsike ott van valahol?

*Jakab hátranéz, Lenke a foltot mutatja a nyakán és rázza a fejét.*

JAKAB Fürdik. Majd jelentkezik később.

ILDIKÓ Jól van, addig legyetek jók!

*Kilépnek a hívásból.*

*Lenke odafut Jakabhoz, és püffölni kezdi a hátát.*

LENKE Nem hiszlek el!

JAKAB Kedvelem édesanyádat. (*rövid szünet*) Na, ne húzd fel magad ezen, csak szórakoztam. Aludjunk inkább, leragad a szemem.

*Jakab leoltja a nagylámpát, már csak a kislámpa ég, lefekszik az ágyra. Lenke mellé. Jakab mellkasára hajtja a fejét, és a nyakára mutat.*

LENKE Nagyon fáj, tudod?

JAKAB Kicsim, ne haragudj.

LENKE De szerinted ez normális?

JAKAB Hát nem tudom, ember vagyok én is. Tudod nagyon jól, mennyi érzelmet hozol ki belőlem. Szeretlek, tudod?

LENKE Nem tudom.

JAKAB Tudjad, mert szeretlek.

LENKE Kapok rá gyógypuszit?

JAKAB Így mindjárt jobb, ugye? Már nem is fáj!

LENKE Mire vége ennek a nyavalyának, az egész testem lila lesz.

JAKAB Na!

LENKE Mindegy. Hazaköltözöm.

JAKAB Dehogy költözöl. Jó nekünk itt, nem?

LENKE A Kisüzemben nem kellek már, neked se akar nagyon senki fizetni azért, hogy megnevettesd. Egyetem nincs. Kijárási tilalom lesz, kábé biztos, aztán itt esz meg a fene ebben az egérlyukban. Otthon legalább van kert.

JAKAB És én hol leszek akkor? Engem hol esz meg a fene? Erre nem gondolsz?

LENKE Gyere te is.

JAKAB Inkább maradjunk itt együtt.

LENKE Hiányzik anya. Egy hete nem hagytam el a lakást.

JAKAB És én? Én nem hiányoznék?

*Csend, Jakab lassan elszenderedik.*

LENKE A kertben lepkék is szoktak lenni. Meg általában ilyenkor már elkezd virágozni a ringószilva, halványrózsaszín a virága, aztán néhány hét múlva bogyók jelennek meg rajta. Első ránézésre olyan, mint a cseresznye, de beleharapsz, és savanyú, aztán egyre nagyobb és egyre sötétebb, hónapokig kóstolgatod, mert ránézésre mindig édesnek tűnik, de akárhányszor beleharapsz, még mindig ugyanolyan savanyú. Körülbelül egy hét van, amikor finom. A földre potyogott darabokat már Mása szokta megeszegetni, a szája teljesen lila olyankor, sokszor csak innen jövök rá, hogy lemaradtam a termésről. (*rövid szünet)* Te ettél már ringószilvát?

*Lenke ránéz Jakabra, majd eloltja a kislámpát.*

II.

*Reggeli fények, Jakab és Lenke ébredeznek.*

JAKAB Jó reggelt, babácskám.

*Lenke csak morog az álmosságtól.*

LENKE Azt álmodtam, hogy elhagytalak. (*mutatja a nyakát)* Emiatt.

JAKAB Azért kár lenne. Fel se kell ma kelned, gyógyulgass csak, kis beteg lány.

LENKE Aztán még egyszer megvertél, amikor elindultam, hogy hazamegyek, és ezért inkább végül maradtam itt.

JAKAB Az én babám nem álmodhat ilyen rosszakat.

LENKE Hagyjál. Most nem szeretlek. Amikor álmomban nem szeretlek, akkor ébren sem szeretlek egy kicsit.

JAKAB Na, de hát szeressél.

LENKE Majd jobb lesz mindjárt.

*Mindketten a telefonjukat nézik.*

JAKAB Meg van az első magyar haláleset, nehogy kimenj a házból.

LENKE Én akartam lenni az első, aki meghal ebben a vírusban itthon. A múltkor néztem, hogy Ausztriában megvan az első, és arra gondoltam, milyen jó lehet neki. Az első halott, a többi meg csak szám.

JAKAB Valaki tényleg nagyon rosszkedvűen kelt!

LENKE Összedől a világ.

JAKAB Semmi se dől sehova.

LENKE Csinálj nekem reggelit. Ki kell engesztelned.

*Jakab kimegy a konyhába. Lenke feláll, és elkezd bepakolni egy bőröndbe.*

JAKAB (*bekiabál a konyhából)* Egy perc, és kész! Megetetlek, te kis haspók!

*Lenke becsukja a bőröndöt, és kifut a lakásból. A kilincs csukódására Jakab utánamegy.*

JAKAB Lenke, gyere vissza, kérlek. Kérlek, szépen kérlek. Na. Könyörgöm! (*rövid szünet*) Könyörgöm. Gyere, beszéljük meg. Mindent meg lehet beszélni.

LENKE Világgá megyek.

JAKAB Milyen kócos vagy! Cipő sincs rajtad, hogy akarsz így világgá menni? Gyere vissza, legalább készülj el rendesen.

LENKE De el fogsz engedni?

JAKAB Legalább edd meg a reggelid.

LENKE Milyen melegszendvicset csináltál?

JAKAB Pesztós-paradicsomosat.

LENKE Mozarella van benne?

JAKAB Pont az ne lenne?

*Lenke megindul a lakás felé.*

*Ledobja a táskáját, leülnek asztalhoz, Lenke enni kezdi a szendvicset.*

LENKE Au.

JAKAB Ne legyél olyan mohó. Mindent hirtelen akarsz csinálni, látod. Fújd meg.

LENKE Imádom. Ilyet mindig tudnék enni.

JAKAB Anyukád tudtommal nem szokott neked ilyet csinálni....

LENKE Nem lesz jó nekünk összezárva. Nem, tényleg nem. Pont olvastam a neten, hogy az összezártság nagyon megviseli a párkapcsolatokat.

JAKAB Nem kell mindent elhinni, amit az interneten írnak.

LENKE Ez az egy hét is sok volt már nekünk.

JAKAB Bocsi a tegnapiért.

LENKE Semmilyen ok nincs arra, hogy megüss egy nőt.

JAKAB Mentség nincs. Ok, az van ezer.

LENKE Na akkor világosíts fel, mi volt az ok.

JAKAB Többet nem fordul elő.

LENKE Kisujjeskü?

JAKAB Kisujjeskü.

LENKE Inkább mondj valami szépet nekem.

JAKAB Gyönyörű vagy.

*Lenke nem felel.*

JAKAB Nem ezt akartad hallani?

LENKE Nem tudom, valahogy jó lenne, vagy néha jó lenne abban az állapotban lenni, amikor megismerkedtünk. Tudod, amikor még egyszer sem veszekedtünk, és tökéletesnek hittük egymást.

JAKAB Szia, szerintem még nem találkoztunk.

LENKE Mit csinálsz?

JAKAB Alszik még ez a szarfej? (*nyújta a kezét*) Jakab vagyok.

*Lenke nevet.*

*Eljátsszák azt a jelenetet, amikor megismerkedtek, Lenke Jakab lakótársával volt egyéjszakás kalandban*

JAKAB Jakab. (*újból nyújtja a kezét*)

LENKE (*megadja magát*) Jaj nem akarok bemutatkozni. Szerintem nem kell ismerned. Ez csak egy ilyen…. Nemtom, részegek voltunk.

JAKAB Csodálkoztam is, hogy nem hallottam még rólad.

LENKE Nem tudom, hogy megvárjam-e.

JAKAB Ülj le, igyál egy kávét, engem nem zavarsz. Arra a fürdő, le is fürödhetsz.

LENKE Nem tudom, mit szoktak ilyenkor csinálni, ha csak elmegyek, az olyan izé… Bunkóság. Nem? De ha meg megvárom, azt hiszi, hogy akarok tőle valamit.

JAKAB Ez volt az első egyéjszakásod, mi?

LENKE Várj, ezt először letagadtam, ugye?

JAKAB De le bizony.

LENKE Dehogy az első.

JAKAB Biztos vagy te ebben?

LENKE Na jó, lehet, hogy az első. Ciki vagyok?

JAKAB Szerintem nagyon aranyos vagy.

LENKE Ribancnak érzem magam.

JAKAB Ugyan. Ha jó volt, nem számít.

LENKE Nagyon rossz volt.

JAKAB Erre már nem emlékszem, mit mondtam, de biztos valami frappánsat.

LENKE Én se. Tényleg, egyáltalán hogy mentettél el, ha nem mondtam el a nevem?

JAKAB Úgy, hogy Leendő csajom.

LENKE Tényleg?

JAKAB Igen.

*Lenke látványosan zavarban van.*

JAKAB Az első pillanattól fogva bejöttél. Olyan aranyosan tanácstalan voltál. Mint most. De most itt vagyok, hogy aranyosan tanácsot adjak. Na menj, most meg a lábad, behozod a koszt.

*Lenke bemegy a fürdőbe, megmossa a lábát, majd visszajön.*

JAKAB Jó lesz itt nekünk, ne félj, komolyan mondom, hogy jó lesz.

III*.*

*Éjszaka, Lenke alszik. Jakab a fürdőszobában stand up előadásához vesz fel egy részletet, amit később posztolni szeretne a közönségének.*

JAKAB Helló. (*nevet*) Most itt fogok minden héten jelentkezni. Vagy majd ahogy jön. Láttam, vannak, akik verseket olvasnak fel, meg énekelnek, most én is úgy csinálok, mintha nem lenne nCore meg Netflix amivel el lehet ütni az időt. Néha megállok majd nevetni. (*nevet*) Kurva jó. Nem mintha amúgy a színpadon olyan sokan nevetnének, de most még az asszonyt sem tudom beállítani az első sorba, egy hét után már ő sem kíváncsi rám. (*nevet*) Szerintetek miért vagyok az fürdőszobában? (*nevet)* Olvastam a neten, hogy egyre több az erőszak a párkapcsolatokban a koronavírus miatt. Ez igen, micsoda felismerés! (*nevet)* Az okos emberek rájöttek, hogy ha folyamat, nulla huszonnégyben bámuljátok egymást egy húsznégyzetméteres szobában, akkor a távolság miatt könnyebben eléred a partnered fejét, mint egyébként. Lefekteti az alapteóriát a kurva okos szerző, és aztán elkezd, ebben a hónapban századjára, az erőszak természetéről írni. Ha esetleg a tegnapi cikkből nem esett volna le, hogy nem oké az asszony fejét a konyhaszekrénybe verni, mert nem törölte el rendesen a konzervnyitót, akkor majd a maiból megértik.Persze, az asszonyverők biztosan olvassák ezeket a cikkeket, és mire a végére érnek, odamennek az asszonyhoz, hogy hupszi, ne haragudj, eddig nem tudtam, de, most olvastam, hogy ilyet nem szabad, úgyhogy ma nem verlek meg. (*rövid szünet)* Aztán ott a cikk végén az örök konklúzió: nincs ok arra, hogy megüss egy nőt. (*nevet)* Aha. Persze. Kapásból mondok huszonötöt, de tényleg, hasból, így. Ezermillió ok van arra, hogy megüss egy nőt! (*nevet)* Ezermillió! Csak nem teszed meg, és kész. Nincs ok arra, hogy megüss egy nőt... (*rövid szünet*) Meg a jó kurva anyám! A töméntelen egó emögött a mondat mögött! Mert mit mondotok ezzel, ti, nők? Hogy sosem vagytok idegesítőek? Hölgyeim, hányszor van, hogy csak úgy szépen, finoman arcon basznátok a csávótokat? Mondom helyettetek, mert nem vagytok itt: minden egyes nap. (*nevet*) Ennyi. Igazam van, nem? Nem azt mondom, hogy csináld, csak azt mondom, hogy ok az van, ezermillió. Megy a nőd az irodába, egy hete nem mamakontyban, hanem szép, vasalt hajjal, meg még rúzst is tesz fel, kérdezed, hogy lesz ma valami? Nem, semmi, csak csinos akar lenni. Vagy úgy, aztán eszedbe jut, hogy van ez a helyes kollégája, akiről egy ideig mesélt, hogy milyen jófej, aztán hirtelen már hallgat róla, mint a sír, kérdezed, hogy mi újság vele. Felkapja a vizet, hogy mit képzelsz, mit kell féltékenykedni, ennyi év után, nem hiszi el, hol a bizalom, különben is, felesége van, még te szégyelled el magad, aztán egy héttel később, miután a főnöködtől mindenféle kifogással könyörögtél, hogy engedjen el előbb, hogy láthasd a kedves asszonyod, és arra érsz haza, hogy a saját otthonodban döngeti a fazon. Nincs ok? Vagy egy nő okos és vicces gyerekkel, akinek minden nap megpuszilja a homlokát, még azt is megígéri neki, hogy lesz kistesója, akármit csinál, megértő vele, ha verekszik a suliban, csak annyit mond neki, hogy *kicsim, ne legyél olyan indulatos*. Aztán a gyerek egyik nap a suliba készülődve azt veszi észre, hogy hiányzik a rózsaszín fogkefe a fürdőszobából a kicsi dinós mellől, és este már az apjától kellene megtudnia a szülői után, hogy hova mennek osztálykirándulni? Nincs ok? (*nevet)* Aztán másnap el kell fogadnia, hogy amikor arról kérdezgette, hogy szeretne-e kistesót, akkor látta őt utoljára? Amikor már kiválogatta, hogy melyik játékokat fogja neki adni, és még azt a kék-zöld versenyautóját is arra a kupacra tette, amiért annyit könyörögött? A gyerek ne legyen indulatos, ne verjen szét a suliban mindenkit akinek anyuci megpuszilja a homlokát a kapuban? (*nevet)* Hagyjuk már. Jobbat mondok. Miután már ennek a gyereknek hosszú évek óta eszébe sem jutott, hogy az embereknek szokott anyja lenni (*nevet*), talál egy nőt, aki nevet a viccein, meg figyel is rá, mert vannak olyan emberek is, akik figyelnek rá, és nevetnek a viccein, és akkor hirtelen, minden előjel nélkül pont ugyanazt mondja, mint az „anyja” régen, akiről már meg is feledkezett? *Kicsim, ne legyél olyan indulatos*. Érted, a nő, aki nevet a viccein és figyel rá, benyögi ezt. Nincs ok? (*hosszan nevet)* És akkor az apja mondhatja neki, hogy sosem fog megváltozni, meg ha egy ilyen tündéri lányra is kezet emel, akkor el van kúrva rendesen, mert hogy a többi még csak-csak megérdemelte, de ne próbálja neki bemagyarázni, hogy ez a kis tündérke tud rá okot adni, meg mondhatja neki, hogy tanulhatna az évek alatt maga mögött hagyott nőkből, hogy nem véletlen hagyja ott mind. (*hosszan nevet)* A fiú visszamondhatja neki, hogy de apa téged is elhagytak, mire ő válaszolhatja, hogy ez matematika fiam, engem egy hagyott el, számold meg, téged hány, ráadásul ő meg sem verte azt, aki elhagyta, akkor hol itt a matek, bazdmeg, mondhatná a fiú, ha így is, úgy is elhagynak. (*nagyon hosszan nevet)* Hol is kezdtem a mondatot. (*rövid szünet*) Na jó. (*leállítja a felvételt*)

*Újranézi a felvételt, az első néhány mondaton nevet, majd leállítja, kitörli. Visszamegy a szobába.*

IV*.*

*Reggel, Lenke alszik, Jakab mellette a laptopon pornót néz és önkielégít. Lenke felébred a hangra.*

LENKE Te mit csinálsz? Ne már. Jézusom. Ne már. Muszáj ezt mellettem?

JAKAB Hol csináljam?

LENKE A vécében, vagy akárhol, nem tudom, de nem itt.

JAKAB Most ez nem olyan nagy dolog szerintem.

LENKE Jó, oké, nem tudom, csak szar érzés és kész. Erre kelni.

*Jakab nem felel.*

LENKE Muti. Te jóságos ég, neked ez bejön? Nézd már meg, ez nem is valódi test. (*a levegőben a tenyerével a levegőt markolja*) Szilikon az egész. Neked ez tetszik?

JAKAB Nekem te tetszel. Aludtál, istenem. Csak nem duglak meg álmodban. De most már befejezheted, ha akarod.

JAKAB Csak húztam az agyad, nyugi már.

*Lenke a fal felé fordul, fejére húzza a takarót. Jakab mozdulatlan marad, nem öltözik vissza, de nem folytatja. Kis idővel később Lenke visszanéz, fintorog. Ellöki a laptopot, és szájába veszi Jakab farkát. Hamar befejezi, nem mond semmit, rá sem néz, csak visszahuppan az ágyra, ismét a fal felé fordul, visszaalvást színlel.*

JAKAB Nem kellett volna. *(rövid szünet*) Egy istennő vagy, amúgy.

LENKE Alszom.

*Jakab elkezdi csókolgatni lenke nyakát, simogatni a testét.*

LENKE Nem érted, hogy alszom?

*Jakab elveszi a kezét, a másik irányba fordul, megpróbál visszaaludni ő is.*

LENKE Ez így szar.

JAKAB Micsoda?

LENKE Az, hogy tudom, hogy nem alszunk.

JAKAB Azt hittem, tényleg aludni akarsz.

LENKE Nem értjük egymást.

JAKAB Könnyebb dolgom lenne, ha mindig azt mondanád, amit akarsz. Vagy akkor legalább mindennek az ellenkezőjét, hogy tudjam követni.

LENKE Jó, akkor mindig előre bejelentem, hogy az ellenkezője lesz vagy sem.

JAKAB Oké, ez most az ellenkezője volt vagy nem?

*Lenke sóhajt.*

*Jakab sóhajt.*

JAKAB A pornóban nincs semmi személyes, csak rákattintok, amit épp először kiad. Mindenki néz pornót, aki mást mond neked, az kamuzik.

LENKE Én nem nézek.

JAKAB Akkor minden férfi. De sok nő is.

LENKE Az Ábel nem nézett.

JAKAB Hagyjál már. Csak letagadta.

LENKE Ez megcsalás.

JAKAB Túl komolyan veszed. Már nem is emlékszem, hogy nézett ki a csaj a videóban.

LENKE Én emlékszem.

V.

*Üres lakás képe, halljuk az ajtónyitódást. Jakab belép, visszafordítja a zárat belülről.*

JAKAB Megjöttem. (*rövid szünet)* Lenke?

*Kinéz az erkélyre, nincs ott. Lenke néhány másodperc múlva hazaér, nem tudja kinyitni az ajtót, mert belülről ott a kulcs. Elkezd bemászni az ablakon.*

JAKAB Várj, nyitom.

*Lenke lehuppan a párkányról.*

LENKE Hát te?

JAKAB Te hát te.

LENKE Azt mondtad este jössz.

JAKAB Igen, de hazajöttem ebédre, hogy ne unatkozz.

LENKE Én meg lementem levegőzni, hogy ne unatkozzak.

JAKAB Mit mondtam neked a kijárkálásról?

LENKE Hogy ne.

JAKAB Akkor?

LENKE Akkor, több, mint egy hete nem voltam lent, kezdek bekattanni, fáj a fejem, ilyenek. Nem mentem közel senkihez.

JAKAB Így kapod el azt a kurva vírust! Egyetlen szabályt kell betartani, hogy maradj itthon! Én sem viccből mászkálok ki.

LENKE Nem te mondod meg, hogy mikor van szükségem levegőre.

JAKAB Ott az erkély.

LENKE Mozdulni sem lehet rajta.

JAKAB Most levegő kell neked, vagy mozgástér?

LENKE Mindkettő, a kurva életbe.

JAKAB De aranyos vagy, hogy káromkodsz.

LENKE Dühös vagyok, nem aranyos.

JAKAB Most még aranyosabb lettél.

LENKE Persze, egy nőnek nem lehet komolyan venni az érzelmeit, ha szomorú, akkor szép, ha dühös, akkor meg aranyos, egy nő akármit csinál, csak szép meg cuki lehet, meg szexi, vagy ha nagyon akar valamilyen negatív tulajdonságot felvenni, akkor lehet még csúnya, olyat is mondtál már nekem, hogy fejezzem be a sírást, mert csúnya vagyok tőle, máskor meg szép vagyok, ha sírok, de olyan, hogy csak úgy sírhatok meg üvölthetek, sosincs.

JAKAB Honnan szedsz ilyen feminista dumákat?

LENKE Az ablak előtt hagytam a növényeket, behozom őket.

JAKAB Milyen növényeket?

*Lenke kimegy a gangra, és elkezdi behordani a növényeket, amiket vett, három cseréppel.*

JAKAB Nem egyezem bele.

LENKE Most nagyon zavar téged három darab növény?

JAKAB Igen, majd jönnek rá a bogarak, aztán végignézhetjük, ahogy megrohadunk itt.

LENKE Csak lerakom őket az erkélyre, nem zavarnak senkit.

JAKAB Nem hiszem el. Egy hete vagyunk összezárva, már nem bírsz magaddal. Egész eddig semmi bajod nem volt sem velem, sem a lakással, most meg hirtelen hisztériázni kezdesz. Szedd már össze magad, komolyan! Eddig minden héten átjöttél két-háromszor, és még könyörögtél, hogy *de Jakab olyan rossz a koliban, hadd hozzám át pár dolgomat*, én engedtem, mert mindig szerettem, ha itt vagy, erre most azt kapom vissza, hogy itt elégedetlenkedsz nekem, amikor én befogadtalak ide. És még csak nem is kérem, hogy dolgozz, vagy ilyesmi, hisz szívesen látlak itt, és szívesen megadok neked mindent, amit szeretnél. De most ez mi, hogy fél napot nem bírsz a seggeden, bárcsak én pihenhetnék egyszer egy órát is, de nem, én még a járvány alatt is ki kell járjak, hogy vegyek magunknak ételt, meg elintézni ezt azt, én csak védelek, nem akarom, hogy megfertőződj, de te ahelyett, hogy örülnél, hogy biztonságban vagy, itt kimászkálsz nekem meg növényeket hozol be a lakásba, ha tudtam volna, hogy ilyen éretlen vagy. Mindig mondták a kollégáim, hogy huszonöt alatt ne kezdjek senkivel, bármilyen jó a segge, hát tessék, kezdem érteni. Én tényleg igyekszek neked mindent megadni, nézhetnéd így is, és lehetnél hálás.

LENKE Jól van. Még egy hörcsögöt is fogok venni.

JAKAB Ribanc. Az vagy, egy hálátlan ribanc.

*Lenke sírva pakolgatni kezdi a növényeket az erkélyen. Az egyiknek a levelén egy katicabogarat talál, az ujját odatartja, hogy rámászhasson.*

*Amikor az ujján van, mosolyogni kezd rá.*

LENKE Szia, kicsi bogár. Gyönyörű szép vagy. Szép az otthonod is. Majd én rendben tartom neked, megöntözöm minden nap.

*Jakab kimegy, hátulról nézi a jelenetet.*

JAKAB Ez mi?

LENKE Katicabogár.

JAKAB Látod? Látod? Megmondtam.

LENKE De ez egy katicabogár. Nem csinál kárt. (*rövid szünet*) Nézd, milyen barátságos.

*Jakab odatartja az ujját, Lenke átengedi a kezéről. Jakab hagyja, hogy egy kicsit másszon az*

*ujján, majd egy pillanat alatt összeroppantja.*

LENKE Neked nincs lelked.

JAKAB Ez csak egy rovar, vagy bogár, tudom is én.

LENKE Ez egy ugyanolyan élőlény, mint te, vagy én. De inkább, mint én.

JAKAB Nem tudtam, hogy ilyen fontos volt neked.

LENKE Jó. Nem haragszom, nem tudhattad. Te sosem éltél kertes házban, igaz?

JAKAB Tényleg nem.

LENKE Tavasszal a kert a legjobb dolog a világon. Főleg most, szerintem most kezdett el virágozni a ringószilva. Szép, rózsaszín a virága.

JAKAB Tudom, meg a szilvák, amik csak egy hétig finomak.

LENKE Honnan tudod?

JAKAB Minden este elmondod.

LENKE Te szoktál figyelni rám?

JAKAB Hogyne figyelnék.

VI.

*Délután, mindketten ülnek a szobában, a laptopjukat nézik. Lenke félreteszi a sajátját.*

JAKAB Mi az?

LENKE Csak nézlek.

*Jakab nem néz ki továbbra sem a laptopjából.*

JAKAB Édes vagy.

LENKE Szerinted meddig tart ez?

JAKAB Ha a kínai példát vesszük, két hónap körülbelül.

LENKE Megőrülök addig itt.

JAKAB Most végre van idő egy kicsit megállni az időben.

LENKE Jobban szeretem, amikor telik.

JAKAB Én is ilyen voltam húszévesen.

*Lenke nevetőgörcsöt kap.*

LENKE *(mély hangon)* Én is ilyen voltam húszévesen. Oké, papikám, vettem.

*Jakab nem válaszol.*

LENKE Hékás. Tudod, hogy csak poénkodom.

JAKAB Szar érzés, amikor hárommal kezdődik az életkorod, majd megtudod, és akkor majd én nevetlek ki.

LENKE Addigra majd én nevetlek ki a négyes miatt. *(rövid szünet)* Már szinte veszélyes rád a koronavírus. (*rövid szünet*) Nevessél, ez egy vicc volt.

JAKAB Te nevetnél, ha most valami húszéves kissrác felett kéne anyáskodnod, meg kellene tanítanod neki, hogyan kell bekapcsolni a mosógépet. Én legalább már túl vagyok ezeken a szerencsétlenkedéseken, és most egy normális háztartásban tudsz velem élni.

LENKE Tényleg, mi most akkor együtt lakunk.

JAKAB Eddig is együtt laktunk kábé.

LENKE De azért eddig ott volt a koli. (*rövid szünet*) Én még sosem laktam senkivel.

JAKAB Hát én laktam néhány nővel, nem nagy szám.

LENKE Hánnyal? Inkább ne mondd. Vagy igen. De nagyon szomorú leszek?

JAKAB Néggyel.

LENKE Azta.

JAKAB Most veled lakom, ez a lényeg.

LENKE Megmutatod őket, légyszi?

JAKAB Ismerem ezt a kérdést, aztán napokig szomorkodni fogsz miattuk, és minden nap rájuk fogsz keresni, hogy töltöttek-e fel új képet azóta.

LENKE Csak kíváncsi vagyok. Én is megmutattam neked Ábelt.

JAKAB Hát rá nehéz lenne féltékenynek lenni. Gyerek még.

LENKE Nekem ő volt az első szerelmem, aztán jöttél te.

JAKAB Nekem az első… Ki is? Lilla, két évig jártunk gimiben.

LENKE Az már több, mint az összes kapcsolatom eddig összeadva.

JAKAB Picike vagy, Lencsike.

LENKE Anya szokott így hívni. Na, mutasd. Lillát, megmindenkit.

JAKAB Lillával nem laktam együtt. Ha mindenkit meg kell mutassak, itt leszünk estig.

LENKE Amúgy is itt leszünk estig. Tovább is.

JAKAB Oké, akkor megmutatok Facebookon egy-kettőt, hogy tudd, hogy előtted nincsenek titkaim.

*Lenke melléül, és kezdik nézni.*

JAKAB Na szóval ő a Lilla.

LENKE Tovább. Ezen nem látszik az arca. (*rövid szünet*) Szép.

JAKAB Azóta férje van, meg gyereke.

LENKE De durva, akár te is lehetnél most a férje.

JAKAB Egy időben még szerettem is.

LENKE Őt is babácskának hívtad?

JAKAB Tudom is én már.

*Lenke elszomorodik.*

JAKAB Hé, szerintem ne játsszuk ezt tovább. Az a lényeg, hogy most téged szeretlek, most veled lakom, pont.

LENKE Tudom, csak te is tarthatnál már itt, ha nem lennék dedós.

JAKAB Hát majd egyszer feleségül veszlek, te kis dedós.

LENKE De én nem akarok feleség lenni még.

JAKAB Akkor nem veszlek, ennyi az egész.

LENKE De egy házat, azt szeretnék. Kerttel. Fákat, kutyát, cicát, kacsát, bocit, hörcsögöt, meg mindent.

JAKAB Hörcsögöd itt is lehet.

LENKE Tényleg?

JAKAB Ja mármint nem most, hanem csak úgy általánosságban, lakásban.

LENKE Légyszi. Vegyünk egyet.

JAKAB Emma. Cirka négy hónapot jártunk, felejthető.

LENKE Velem is négy hónapja jársz.

JAKAB De az más.

LENKE Őt ismerem amúgy.

JAKAB Komolyan?

LENKE Ja, egyszer rám írt, amikor kiraktál velem egy képet. Hogy jobban teszem, ha nem járok veled, meg ilyenek, a saját érdekemben mondja, blablabla.

JAKAB És te ezt nekem miért nem mondtad?

LENKE Csak felhúztad volna magad rajta. Várj. (*előveszi a telefonját és olvassa*) *Szia Lenke, bocsi, hogy ismeretlenül zavarlak. Láttam a képeteket, és gondolkoztam, hogy jó ötlet-e írni, de arra jutottam, hogy minden kockázattal együtt fontos tudnod, hogy Jakab egy nagyon veszélyes ember. Néhány hónapig voltam vele együtt, és a veréstől a megerőszakolásig sok mindenen végig vitt. Persze tipikusan az a tenyérbemászó alkat, aki mindig kimagyarázza, mit miért csinál, így amíg benne vagy a kapcsolatban, nehéz átlátni, hogy mennyire toxikus ő valójában. Hidd el, ezt nem féltékenységből mondom, csak mint egy jó tanács. Jakabnak légyszi ne szólj, mert lehet, hogy visszaüt rád. Szólj, ha tudok segíteni valahogy.*

JAKAB Ribanc.

LENKE Az előbb ugyanezt mondtad rám.

JAKAB De neked szeretetből.

LENKE Amikor küldte, még nem tűnt ijesztőnek.

JAKAB Mert most az? Elhiszel ebből bármit?

LENKE Hát, pofon azért tényleg volt nálunk is.

JAKAB Egy pofon. Egyetlen egyszer. Ennyi bárkivel megesik.

LENKE Még mindig fáj egyébként.

JAKAB Nem tudom visszacsinálni.

LENKE Lépjünk túl rajta.

JAKAB Szeretnék én is.

LENKE Kint leszek.

VII.

*Egy héttel később, Lenke az erkélyen sütteti magát a napon, a növényeket gondozza.*

LENKE De szépen megnőttél. Ki kéne ültetni a cserépből. Otthon a kertben elférnél. Van egy szép nagy szomorú fűzünk, két körtefánk, egy diófa, ami rég kiszáradt. Meg a ringószilva, épp most virágzik. Szeretnéd őket. (*A másik kettő növényre néz*) Persze ne értsétek félre, ti is szépek vagytok. (*rövid szünet*) Ti is utáltok itt lakni? (*rövid szünet*) Haza kellene mennem azt hiszem. Igaza lehet Emmának. Tegnap visszaírtam neki, beszélgettünk. Azt tanácsolta, menjek haza, ha tudok. Kedves volt. Egyébként Jakab, ő is kedves fiú. Csak néha indulatos. Nem tehet róla, én szeretnék neki segíteni. De azt hiszem, előbb magamat kell boldoggá tennem. Önző vagyok? (*rövid szünet*) Húsz éves vagyok. Nem akarok még itt lakni. Túl hamar történt ez. Nem akartam soha itt lakni. Szeretnék egy üres házat, nagy kerttel. A kert is lehetne üres, én szeretném kitalálni, mit ültetek bele. (*rövid szüne*t) Ez a szoba, hát. Nem sok minden az enyém belőle. (*rövid szünet*) Jakab azt mondja megnyugszik, ha velem van. Szerintem csak elveszem az idegességet tőle, mert én meg vele sokszor ideges vagyok. (*hosszú szünet*) De azt beszéltük, újrakezdjük.

*Lenke sóhajt.*

*Bemegy a fürdőszobába, megmossa az arcát. A tükörben nézi magát hosszú ideig. Kimegy a szobába, és pakolni kezd.*

*Dúdolgatni kezdi a Hiperkarma Hiperkarma c. számát kihagyásokkal.*

LENKE *Lassan vége lesz és te itt maradsz velem,*

*A világ végén, a folyóparton állunk,*

*Ha bámészkodni jöttél hozzánk, most megmondom*

*Nincs esélyed nálunk, mi újra kezdjük, igen, együtt.*

*És elintézünk mindent.*

*(…)*

*És ha el is rontunk mindent,*

*Mi újra kezdjük és megint együtt!*

*(…) és ne bánts engem mindig én sosem bántanálak!*

*(…) Ma semmi nem a régi, ma tényleg más lesz minden!*

*És a folyóparton állunk, a világ végén ketten…*

*A cipőjét a kezébe fogja, elindul vele. Majd mégis visszafordul, felveszi, és úgy indul útnak.*

*Még egyszer visszanéz, majd bezáródik az ajtó, és nem látjuk többet.*

*Jakab hazaér. Kezében egy hörcsög ketrecben.*

*Jakab leteszi az asztalra a hörcsögöt. Körülnéz a lakásban, lassan ráeszmél, hogy Lenke elment. Hassal lefekszik az ágyra. Az utolsó kimerevített képen a hörcsög van megvilágítva,*

*ahogy fáradhatatlanul hajtja a kerekét.*

*Sötét*

2020